एक्जिमा, सोरायसिस जैसे स्किन डिसऑर्डर में बढ़ती है तकलीफ, मुंह में छाले तो भूल कर भी नहीं लें
नींबू के कई गुण होते हैं जिसे हम आप इस्तेमाल करते हैं। लेकिन क्या आप जानते हैं कि नींबू का रस पीने में सावधानी भी बरतनी चाहिए। अगर काफी समय से स्किन पर नींबू का रस लगाया जाता है तो स्किन कैंसर बढ़ जाता है।  
नींबू यानी गुणों का खजाना। बदहजमी हो तो नींबू पानी पी लें, जी मिचलाए तो नींबू चाट लें। आपने देखा होगा कि होटलों में गुनगुने पानी में नींबू काटकर रखा जाता है। इससे हाथ धोने पर बैक्टीरिया का संक्रमण नहीं रह जाता है। यानी इन्फेक्शन का खतरा नहीं रहता। तो नींबू के कई गुण होते हैं जिसे हम आप इस्तेमाल करते हैं। लेकिन क्या आप जानते हैं कि नींबू का रस पीने से सेहत भी खराब हो सकती है।
गले में तकलीफ तो नींबू की शिकंजी न पिएं 
कच्चा नींबू खट्‌टा होता है। इससे वात और कफ में कमी आती है लेकिन पित्त बढ़ जाता है। आयुर्वेद के अनुसार, अगर पित्त से जुड़ी कोई गड़बड़ी हो तो नींबू की शिकंजी नहीं पीनी चाहिए। ENT स्पेशलिस्ट डॉ. शाहीन जफर बताते हैं कि गले में तकलीफ रहने पर नींबू का रस नुकसान पहुंचाता है। नींबू में सिट्रिक एसिड होता है। ऐसे में इसका रस पीने पर गले की परेशानी और बढ़ जाती है। गले के भीतर सूजन और घाव होने की आशंका रहती है।
नींबू का रस लगाने से स्किन में इरिटेशन 
स्किन ग्लो के लिए नींबू के रस का इस्तेमाल किया जाता है। नींबू के छिलके को भी पीसकर लगाया जाता है। लेकिन आमतौर पर लोग इसके नुकसान के बारे में नहीं जानते। आयुर्वेद विशेषज्ञ डॉ. डिंपल बताती हैं कि स्किन पर नींबू रगड़ने से हमारी स्किन सूरज की रोशनी के प्रति सेंसेटिव हो जाती है। इससे सनबर्न होने का खतरा बढ़ जाता है। स्किन पर रैशेज आना, घाव बनना, स्किन ड्राई होना जैसी परेशानी होने लगती है। अगर काफी समय से स्किन पर नींबू का रस लगाया जाता है तो स्किन कैंसर का खतरा बढ़ जाता है।
खबर में आगे बढ़ने से पहले एक पोल में अपनी राय साझा करते चलें।
दिल्ली स्थित डर्मेटोलॉजिस्ट डॉ. सुमित गुप्ता बताते हैं कि स्किन का pH 4.5 से 5.5 होता है जो कि मामूली रूप से एसिडिक होता है। वहीं नींबू के रस का pH 2 से 3 के बीच होता है जो कि बहुत अधिक एसिडिक है। नींबू का रस स्किन पर लगाते हैं तो इससे स्किन का नेचुरल pH बदल जाता है। स्किन सेल्स कमजोर पड़ते हैं। स्किन डिहाइड्रेट होने लगती है, पपड़ीदार बन जाती है। ​​
एक्जिमा और सोरायसिस में हो सकता है खतरनाक 
एक्जिमा और सोरायसिस स्किन से जुड़ी गंभीर बीमारियां हैं। आयुर्वेद में इन्हें पित्त से जुड़ा स्किन डिसऑर्डर बताया गया है। डॉ. डिंपल बताती हैं कि नींबू में ऐसे एसिड्स होते हैं जो स्किन इरीटेशन बढ़ा देते हैं। इसलिए एक्जिमा और सोरायसिस में इनका इस्तेमाल नहीं करना चाहिए।
डॉर्क स्पॉट को कम करने के लिए इस्तेमाल न करें 
ल्यूकोडर्मा यानी सफेद दाग तब होता है जब स्किन के किसी हिस्से में मेलानीन खत्म हो जाता है। मेलानीन ही वह चीज है जिससे स्किन को उसका नेचुरल कलर मिलता है। कुछ लोग चेहरे पर आए डॉर्क स्पॉट को हटाने के लिए नींबू का रस लगाते हैं। जबकि इसका असर उल्टा होता है। नींबू लगाने से उस जगह पर ल्यूकोडर्मा हो सकता है।
शरीर में ऐंठन-दर्द में भी इस्तेमाल से बचें 
शरीर में जब ऐंठन, दर्द हो, गर्दन अकड़ी हुई हो तो नींबू का रस नहीं पीना चाहिए। फाइब्रोमाइलजिया जैसे क्रॉनिक सिंड्रोम में तो पूरे शरीर में दर्द होता है। कई बार इसे आर्थराइटिस या जोड़ों का दर्द समझ लिया जाता है। नींबू का रस पीने से दर्द में कमी नहीं आती, बल्कि और बढ़ जाती है।
अधिक मात्रा में नींबू पानी भी नुकसान करता है
बदहजमी में नींबू पानी पीने से तत्काल राहत मिलती है। कई बार लोग 2-3 नींबू निचोड़ कर पानी में मिलाकर पी जाते हैं। लेकिन ऐसा करने से पेट में और एसिड बनता है। उन्हें आराम नहीं मिलता बल्कि मतली और उल्टी की शिकायतें मिलती हैं। जिन्हें पेट की बीमारियां हैं उनकी परेशानी और बढ़ जाती है।
नींबू के कुछ ही नुकसान हैं लेकिन इसके फायदे बहुत हैं। 
नींबू के रस के ये हैं लाभ 
नींबू का रस किडनी में बनने वाले कैल्शियम ऑक्जैलेट क्रिस्टल को जमा नहीं होने देता। इससे किडनी में स्टोन नहीं बनता। वहीं नींबू का रस एंटी ऑक्सीडेंट्स से भरपूर होता है। सर्दी-खांसी में यह इम्यूनिटी को बूस्ट करता है। इन्फेक्शन से भी हमारा बचाव होता है।
वजन कम करने में आज भी गर्म पानी के साथ शहद लिया जाता है। मतली और अपच में तो नमक के साथ नींबू पानी सबसे आजमाया हुआ इलाज है।
डॉ. डिंपल बताती हैं कि लेमन एशेंसियल ऑयल को ऑलिव ऑयल के साथ मिक्स कर लगाया जाए तो स्ट्रेस कम होता है। इस ऑयल से सिर पर मसाज किया जाता है जिससे राहत मिलती है।